钦定古今图书集成/方舆汇编/边裔典/第126卷 > 后梁
## 钦定古今图书集成/方舆汇编/边裔典/第126卷 > 后梁

### 太祖乾化元年十一月回鹘遣使者来

按《五代史·梁太祖本纪》云云。按《回鹘传》，“回鹘为唐
患尤甚，其国地、君世、物俗，见于唐著矣。唐尝以女妻
之，故其世以中国为舅。其国本在娑陵水上，后为黠
戛斯所侵，徙天德、振武之间，又为石雄、张仲武所破，
其馀众西徙，役属吐蕃。”是时吐蕃已陷河西、陇右，乃
以回鹘散处之。当五代之际，有居甘州、西州者，尝见
中国，而甘州回鹘数至，犹呼中国为“舅”，中国答以诏
书，亦呼为“甥。”梁乾化元年，遣都督周易言等来，而史
不见其君长名号。梁拜易言等官爵，遣左监门卫上
将军杨沼押领还蕃。

按《册府元龟》：“乾化元年十二月，帝御朝元殿，以回鹘、
吐蕃二大国首领入觐故也。扇开所司，道二首领与
仆从等一百二十二人伏拜庭下，即各以其君长所
上表及方物等陈而献焉。”

乾化二年。十一月。回鹘遣都督周易言等入朝进贡
按《五代史梁太祖本纪》。不载按《册府元龟》云云。